Reuse-ontploffing ruk Beiroet | Netwerk24
04 Augustus 2020 17:56
'n Groot ontploffing het Dinsdag die Libanese hoofstad, Beiroet, geruk.
Volgens Reuters is minstens 10 mense dood en honderde beseer.
Volgens CNN het die ruite in verskeie geboue regoor die stad gebreek weens die impak van die ontploffing. Die oorsprong van die hewige ontploffing was 'n reuse-brand wat by 'n pakhuis, waar vuurwerk vervaardig word, naby die hawe in Beiroet uitgebreek het.
Verskeie geboue is deur die ontploffing beskadig waaronder die hoofkwartiere van die voormalige premier, Saad Hariri, en die kantore waarvandaan CNN in die stad hul werk doen.
Ná die ontploffing het 'n rooi wolk oor Beiroet gehang terwyl nooddienste na die toneel gejaag het om die brand te blus. Volgens getuies is huise sowat 10 km vanaf die pakhuis in die ontploffing beskadig. Volgens die plaaslike media is verskeie motors vernietig.
Rania Masri, 'n inwoner, het aan CNN gesê die ontploffing het soos 'n aardbewing gevoel.
Hospitale is versoek om op 'n gereedheidsgrondslag te wees om baie beseerdes te ontvang en te behandel.